JAMI mi gbijlɔhi nɛ a he biɛ, kɛ je ɔ mi gbijlɔ slɔɔtohi nɛ a yeɔ ngɛ hehi babauu mwɔnɛ ɔ be Baiblo ɔ mi. Jije gbijlɔ nɛ ɔmɛ je mɔ? Ke o ma nyɛ ma ya hla níhi a mi ngɛ womihi a to he ɔ, e maa pee mo nyakpɛ kaa o maa na nɔ́ nɛ níhi a mi hlami womi slɔɔtohi de kɛ kɔ gbijlɔhi nɛ a he biɛ ngɛ he nɛ o ngɛ ɔ he. Mo susu nɔ hyɛmi níhi bɔɔ komɛ a he nɛ o hyɛ.
Ista. Womi nɛ ji, The Encyclopædia Britannica de ke: “Nɔ́ ko be Somi He ɔ mi nɛ tu munyu kɛ kɔ Ista gbijlɔ yemi ɔ he.” Lɛɛ kɛ pee kɛɛ nɛ a bɔni Ista yemi mɔ? E je wɔ jami mi. A deɔ ke a yeɔ Ista kɛ kaiɔ Yesu si temi ɔ, se kusumihi nɛ a peeɔ ngɛ Ista ligbi ɔ nɔ ɔ, pi Kristofohi a ní peepee. Kaa nɔ hyɛmi nɔ́ ɔ, womi nɛ ji, The Catholic Encyclopedia tu “Ista alɔngɔ” nɛ a le ngɛ hehi fuu ɔ he munyu ke: “Alɔngɔ ji wɔ jali a we okadi nɛ a buu lɛ be tsuaa be kaa bi fɔmi he okadi.”
Jeha Ehe Gbijlɔ Yemi. E slo be nɛ ma tsuaa ma yeɔ Jeha Ehe gbijlɔ kɛ e he kusumi ɔmɛ ha. Womi nɛ ji, The World Book Encyclopedia a tu he nɛ gbijlɔ nɛ ɔ je sisi ngɛ ɔ he munyu ke: “Roma nɔ yelɔ Julius Caesar nɛ to January 1 kaa Jeha Ehe Ligbi ngɛ jeha 46 loko a fɔ Kristo. Roma Bi ɔmɛ jɔɔ ligbi nɛ ɔ nɔ kɛ ha Janus, nɛ ji agbohi, sinyahi, kɛ níhi a sisije mawu ɔ. Janus ngɛ hɛ mi enyɔ. Kake ngɛ e hɛ mi hyɛe, nɛ kake hu ngɛ e se hyɛe ɔ. Janus nɛ ɔ biɛ nɛ a kɛ wo January nyɔhiɔ ɔ nɛ.” Enɛ ɔ tsɔɔ kaa, Jeha Ehe gbijlɔ yemi ɔ je wɔ jami mi.
Halloween (Ni Gbogboehi A Gbijlɔ). Womi nɛ ji, The Encyclopedia Americana de ke: “Ní komɛ nɛ a peeɔ ngɛ Halloween yemi mi ɔ je sisi kɛ je Druid [nɛ ji blema Celt bi a we osɔfo yemi] gbijlɔ nɛ a yeɔ loko Kristofohi a jami je sisi ɔ mi. Celt bi yeɔ gbijlɔ kɛ haa mawuhi enyɔ nɛ ji pu mawu kɛ ni gbogboehi a mawu . . . , nɛ a yeɔ ni gbogboehi a mawu gbijlɔ nɛ ɔ November 1, benɛ Celt bi a Jeha Ehe je sisi ɔ. Bɔɔbɔɔbɔɔ ɔ, a kɛ ni gbogboehi a gbijlɔ nɛ ɔ ba wo Kristofohi a jami mi.”
Gbijlɔ Kpahi. Wa be nyɛe maa sɛsɛ gbijlɔhi nɛ a yeɔ ngɛ je ɔ mi ɔ tsuo a he. Se gbijlɔhi nɛ woɔ nimli aloo nimli a blɔ nya tomihi a hɛ mi nyami ɔ, Yehowa kplɛɛ we nɔ. (Yeremia 17:5-7; Bɔfo Ɔmɛ A Ní Tsumi 10:25, 26) O hɛ nɛ ko je nɔ hu kaa, he nɛ gbijlɔ ko je ɔ maa tsɔɔ kaa Mawu maa kplɛɛ nɔ aloo e be nɔ kplɛɛe. (Yesaya 52:11; Kpojemi 18:4) Baiblo sisi tomi mlaa slɔɔtohi nɛ a tu a he munyu ngɛ womi nɛ ɔ Yi 16 maa ye bua mo nɛ o na bɔ nɛ Mawu buu je nɛ ɔ mi gbijlɔ ko nɛ o maa ye ɔ ha.